钦定古今图书集成/明伦汇编/官常典/第565卷 > 舒元
## 钦定古今图书集成/明伦汇编/官常典/第565卷 > 舒元

按《宋史南唐世家》，“元颍州沈丘人。少倜傥好学，与道
士杨讷讲习于嵩阳，通《左氏》及《公》《榖》二传。与讷同诣
河中，谒李守贞，与语奇之，俱馆于门下。守贞谋叛，遣
元与讷间道乞师江南。江南遣大将军皇甫晖等率
众数万次沐阳，为之声援。会守贞败，元与讷留江南，
元易姓朱，杨讷更姓名为李。平元事李景，历江宁令”、
驾部员外郎，文理院待诏。尝坐事左迁，世宗征淮南，
诸郡多下，元求见言兵事，景大悦，遣率兵攻舒州，复
之，即以为团练使，又平历阳。景以元为淮南北面招
讨使。周师围寿春，景以其弟齐王景达为元帅，率兵
来救，以陈觉为监军，总军政。元素与觉有隙，觉密表
谮元，与景信之，立遣大将杨守忠代元，元愤怒，自以
战功高，又不忍负景，欲自杀，门下客宋洎谏曰：“大丈
夫何往不取富贵，岂必为妻子死哉！”元听之，将其众
归世宗，景尽诛其妻子。世宗素知元骁果，得之甚喜，
以为检校太保、蔡州防御使。淮南平，改濠州防御使。
宋初，从平李重进，改沂州防御使，为滑州巡检使，与
节帅不协，诬奏元为同产妹婿宋𤣱请求，事得释，诏
元复姓舒氏。开宝五年，为白波兵马都监。太平兴国
二年卒，年五十五，特赠武泰军节度。元辩捷强记，治
郡日，或奏其不亲狱讼，事多冤滞。太祖面诘问之，凡
所诘，元必具诵款占，指述曲直，太祖甚嘉叹之。子知
白、知雄、知崇。知白至作坊使。知雄初补殿直，雷有终
荐授供奉官、鄜延路驻泊都监。后辞疾居嵩山。知白
尝奏事太祖，语及之，即召出，授西京作坊副使、泉福
都巡检使。真宗初，恳请入道，归嵩阳旧隐。复为王嗣
宗、李元则所荐，授供备库使，历知棣州、麟府鄜延钤
辖，又知处州。复求入道，面赐紫冠服，号“崇元大师。”尝
献《字母图》，有诏褒奖。乾兴元年卒，年八十一。知崇累
历内职，至供备库使，尝为广州钤辖、河北安抚副使，
卒。知白子诏远，大中祥符五年，任大理评事，因对自
陈，改大理寺丞，赐进士第，至太常博士。